Dinamo a reușit să se salveze in extremis de la retrogradarea directă în Liga 2 și va juca barajul de supraviețuire cu FK Csikszereda, însă gloria de altădată a clubului „alb-roșu” ar putea reveni de acolo de unde ne așteptam mai puțin. Mai precis de la echipa cu același nume din Liga 4, care-i aparține fostului președinte Nicolae Badea.
Nicolae Badea vrea să redea lui Dinamo strălucirea și forța din vremurile trecute și a pus la cale un plan absolut fabulos la echipa pe care o patronează în Liga 4. În primă fază, el caută un club din eșalonul secund cu care să se asocieze, pentru o promovare cât mai rapidă, apoi cu ajutorul unor oameni de afaceri extrem de potenți din punct de vedere financiar are de gând să construiască o echipă de temut, care să domine fotbalul românesc.
Toate aceste informații au fost prezentate în exclusivitate de FANATIK și au constituit punctul de plecare al unor discuții în contradictoriu între moderatorul Horia Ivanovici și invitatul permanent Dumitru Dragomir la emisiunea MAX PROFEȚIILE LUI MITICĂ.
„Hai să-ți dau ultima bombă… Fii atent ce pregătește Nicolae Badea. Le-a dat ordin oamenilor lui să caute o echipă în Liga 2 cu care să se asocieze, vrea să meargă direct în Liga 2 din vara asta. Are gânduri și mai mari pe viitor, dar momentan Liga 2 direct…
Și fii atent pe cine a convins să vină alături de el. Pe Ion Țiriac… Nu o să pună bani, dar a promis că va face cea mai tare bază care există plus un ministadion. L-a convins pe Borcea, l-a convins pe Niro (n.r. – omul de afaceri Nicolae Dumitru), e în discuții și e aproape să-l convingă și pe Vova Cohn.
Singurul care mai trebuie să dea răspunsul, că se cam alintă el, e Mircea Lucescu. Că trage și Șucu de el, nu vrea să meargă nici la Rapid, nici la Dinamo și așa mai departe. Deci Badea, Țiriac, Borcea, Niro, Vova Cohn… Și probabil o să-l aducă și pe Nețoiu”, sunt informațiile de culise pe care Horia Ivanovici i le-a prezentat lui Dumitru Dragomir la MAX PROFEȚIILE LUI MITICĂ, emisiune transmisă LIVE numai pe site-ul FANATIK. RO în fiecare luni, de la 13:30.
„Borcea fără Nețoiu e ca șprițul fără apă. Atunci sunt foarte tari. Toți sunt pricopsiți. Și toți se pricep la fotbal. Și dacă pun un manager bun, că mai sunt, uite de exemplu Dani Coman nu are angajament și e trăsnet ca manager… Dar nu cred în alianța asta, până nu o văd nu cred. Facem pe-o șampanie că nu se va întâmpa niciodată?”, răspunde sceptic nea Mitică, provocându-l totodată pe moderator.
„Facem pariu. Eu îți spun că se face. Mergi pe informațiile mele. Ce părere ai? Ăștia toți adunați sunt mai tari decât Gigi Becali?”, a acceptat Horia Ivanovici pariul propus de Dragomir, încercând să afle, în același timp, care ar fi forța noii alianțe.
„S-ar putea să ai dreptate, dar eu nu cred. Sunt prea multe valori financiare într-un singur bol. Dacă informațiile tale sunt corecte, înseamnă că Badea este diabolic. Să-i atragi pe Țiriac și pe Vova… Dacă intră Borcea și-l lasă pe el să conducă, și nu ajung pe FCSB în doi ani, să dați cu pălăriile după mine pe unde mă vedeți. Dacă grupul ăsta îl lasă pe nebunul ăla de Borcea să conducă… Eu l-am avut conducător, a lucrat ani de zile, erau dracii pe pământ el și Nețoiu.
Financiar, grupul ăsta e mai tare de 15-20 de ori decât Gigi Becali. Păi numai Țiriac este de 2-3 ori peste Gigi. Și Niro… Și Borcea ce are? Și Badea? Vova Cohn stă și el pe 300-400 de milioane. Gigi e un tip pricopsit, care are în jur de un miliard avere. Dar ăștia adună zece miliarde!
Dacă se face asta, nu se mai bate nimeni cu ei în fotbalul românesc. Fac pariu pe cât vreți. Pentru că îi va ajuta și Giovanni Becali, care e un impresar absolut extraordinar și are conexiuni excelente în Germania, Spania, Italia, Anglia…
El a vândut jucători din România, dar s-a ferit să aducă jucători aici, ca să nu se facă de râs, pentru că au fost bani puțini la cumpărare. Dar dacă îi dai bani lui Giovanni ca să-ți faci echipă, vai de mine… Îți face echipă de Champions League, fac pariu pe cât vrei”, e MAX PROFEȚIA LUI MITICĂ la emisiunea pe care o puteți urmări și în premieră în fiecare miercuri, de la ora 10:30, pe canalul de YouTube Fanatik și pe pagina de Facebook Horia Ivanovici.